Rozhodnutie Komisie
zo 4. septembra 1998
o spoločnom technickom predpise týkajúcom sa požiadaviek na telefónne aplikácie mobilných staníc, ktoré majú byť použité vo fáze II verejných digitálnych bunkových telekomunikačných sietí prevádzkovaných v pásme DCS 1800 (2. vydanie)
(oznámené dokumentom číslo C(1998) 2562)
(Text s významom pre EHP)
(98/543/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu [1], a najmä na jej článok 7 ods. 2 druhá zarážka,
keďže Komisia prijala opatrenie na identifikáciu typov koncových zariadení, pri ktorých je požadovaný spoločný technický predpis, ako aj pridružené prehlásenie o pôsobnosti v súlade s článkom 7 ods. 2 prvá zarážka;
keďže je nutné prijať zodpovedajúce harmonizované normy, alebo ich časti, vykonávajúce základné požiadavky, ktoré sa majú transformovať do spoločných technických predpisov;
keďže na zabezpečenie kontinuity prístupu výrobcov na trhy je nutné vypracovať prechodné opatrenia týkajúce sa zariadení schválených podľa rozhodnutia Komisie 97/529/ES [2];
keďže rozhodnutie 97/529/ES by sa malo zrušiť s platnosťou od ukončenia prechodného obdobia;
keďže výboru (ACTE) bol predložený návrh v súlade s článkom 29 ods. 2;
keďže spoločný technický predpis prijatý v tomto rozhodnutí je zhodný so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa týka koncových zariadení, ktoré budú pripojené k verejnej telekomunikačnej sieti a spadajú do pôsobnosti harmonizovanej normy uvedenej v článku 2 ods. 1.
2. Toto rozhodnutie zavádza spoločný technický predpis zahrňujúci požiadavky telefónnych aplikácií na koncové zariadenia pre paneurópsku bunkovú digitálnu pozemnú pohyblivú telekomunikačnú sieť, ktorá používa moduláciu konštantnou obálkou a je prevádzkovaná v pásme 1800 MHz so šírkou kanálov 200 kHz a prenáša prenosové kanály na princípe TDMA (viacnásobný prístup s časovým delením). Rozhodnutie sa týka aj koncových zariadení schopných prevádzky v oboch pásmach 900 a 1800 MHz.
Článok 2
1. Spoločný technický predpis musí obsahovať harmonizovanú normu pripravenú zodpovednou normalizačnou inštitúciou, zavádzajúcu v príslušnom rozsahu základné požiadavky uvedené v článku 5 písm. g) smernice 98/13/ES. Odkazy na normu sú v prílohe I. Uplatnené časti obsahuje prílohaII.
2. Koncové zariadenia, ktorých sa týka toto rozhodnutie, musia vyhovovať spoločnému technickému predpisu uvedenému v odseku 1, musia spĺňať základné požiadavky uvedené v článku 5 písm. a) a b) smernice 98/13/ES a musia vyhovovať požiadavkám ostatných uplatnených smerníc, najmä smerníc Rady 73/23/EHS [3] a 89/336/EHS [4].
Článok 3
Notifikované orgány poverené realizáciou postupov uvedených v článku 10 smernice 98/13/ES musia, vzhľadom na koncové zariadenia uvedené v článku 1 ods. 1 tohto rozhodnutia, používať alebo zabezpečiť používanie uplatnených častí harmonizovanej normy uvedenej v článku 2 ods. 1 po nadobudnutí účinnosti tohto rozhodnutia.
Článok 4
1. Rozhodnutie 97/529/ES sa ruší s účinnosťou od 4. decembra 1998.
2. Koncové zariadenia schválené rozhodnutím 97/529/ES je dovolené naďalej umiestňovať na trhu a uvádzať do prevádzky.
Článok 5
Toto rozhodnutie je adresované členským štátom.
V Bruseli 4. septembra 1998